Operačný systém Android Wear 2.0 pre inteligentné hodinky sa pripravuje už niekoľko mesiacov. Postupne vychádzajú aktualizácie k verzii Developer preview a Google prisľúbil, že pred oficiálnym predstavením finálnej verzie systému na začiatku budúceho roku uvidíme ešte aspoň jednu vývojársku verziu. Jednou z najzaujímavejších funkcií v systéme bude možnosť inštalovať samostatné aplikácie, ktoré budú fungovať bez potreby partnerskej aplikácie v smartfóne. Google teraz ukázal tri príklady takýchto zaujímavých aplikácií.
Prvou takouto aplikáciou je služba pre video hovory Glide. Tá bude fungovať aj výlučne na inteligentných hodinkách bez potreby prepojenia s telefónom. Ďalšou aplikáciou bude Foursquare. Vývojári prisľúbili, že prostredie tejto aplikácie bude jednoduché a vyhľadávanie nového miesta na jedenie ešte rýchlejšie ako na smartfóne. Poslednou pripravovanou aplikáciou, ktorú Google avizuje, je Lifesum. Ide o fitness službu, ktorá vás na inteligentných hodinkách bude upozorňovať na to, aby ste dodržiavali pitný režim. Aj v tomto prípade platí, že aplikácia nebude potrebovať prídavnú aplikáciu v smartfóne a bude fungovať samostatne. Hoci ide o zaujímavé príklady, môžeme predpokladať, že pri oficiálnom uvedení nového systému bude k dispozícii oveľa viac zaujímavých titulov, ktoré budú fungovať samostatne na inteligentných hodinkách so systémom Android Wear 2.0.